REGOLAMENT TAL-KUNSILL (KE) Nru 2014/2006
tad-19 ta’ Diċembru 2006
li jemenda r-Regolament (KE) Nru 2505/96 li jiftaħ u jipprovdi għall-amministrazzjoni ta' kwoti ta' tariffi tal-Komunità awtonomi għal ċerti prodotti agrikoli u industrijali
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Fl-20 ta' Diċembru 1996, il-Kunsill adotta r-Regolament (KE) Nru 2505/96 (1). Peress li d-domanda Komunitarja għall-prodotti in kwistjoni trid tiġi sodisfatta taħt il-kondizzjonijiet l-aktar favorevoli, ċerti kwoti tariffarji eżistenti għandhom jiġu estiżi jew aġġustati, u xi kwoti tariffarji Komunitarji ġodda għandhom jinfetħu b'rati ta' dazju mnaqqsa jew b'rati ta' żero għal volumi xierqa, mingħajr ma jkunu disturbati s-swieq għal dawn il-prodotti.
(2)
Peress li l-ammont tal-kwota għal kwota tariffarja Komunitarja waħda mhux suffiċjenti biex jintlaħqu l-ħtiġiet ta' l-industrija Komunitarja għall-perijodu tal-kwota attwali, dan għandu jiżdied b'effett mill-1 ta' Jannar 2007.
(3)
M'għadux fl-interess tal-Komunità li jitkomplew jingħataw l-kwoti tariffarji Komunitarji fl-2007 għal ċerti prodotti li d-dażji fuqhom ġew sospiżi fl-2006. Dawn l-prodotti għandhom għalhekk jitneħħew mit-tabella fl-Anness I għar-Regolament (KE) Nru 2505/96.
(4)
Minħabba l-ħafna bidliet li jridu jsiru, iċ-ċarezza titlob li l-Anness I għar-Regolament (KE) Nru 2505/96 jinbidel fl-intier tiegħu.
(5)
Ir-Regolament (KE) Nru 2505/96 għandu għalhekk jiġi emendat kif meħtieġ.
(6)
Minħabba l-importanza ekonomika ta' dan ir-Regolament, jeħtieġ li jintużaw ir-raġunijiet dwar l-urġenza previsti fil-punt I.3 tal-Protokoll dwar ir-rwol tal-parlamenti nazzjonali fl-Unjoni Ewropea anness għat-Trattat dwar l-Unjoni Ewropea u għat-Trattati li jistabbilixxu l-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
(7)
Peress li dan ir-Regolament għandu japplika mill-1 ta' Jannar 2007, hu għandu jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness I għar-Regolament (KE) Nru 2505/96 għandu jiġi sostitwit bit-test li jidher fl-Anness għal dan ir-Regolament.
Artikolu 2
Għall-perijodu tal-kwota mill-1 ta' Jannar sal-31 ta' Diċembru 2006, fl-Anness I għar-Regolament (KE) Nru 2505/96, l-ammont tal-kwota tariffarja għan-numru ta' l-ordni 09.2981 għandu jiġi ffissat għal 260 000 unità.
Artikolu 3
Għall-perijodu tal-kwota mill-1 ta' Jannar sal-31 ta' Diċembru 2007, fl-Anness I għar-Regolament (KE) Nru 2505/96:
-
l-ammont tal-kwota tariffarja għan-numru ta' l-ordni 09.2002 għandu jkun iffissat għal 1 000 tunnellata,
-
l-ammont tal-kwota tariffarja għan-numru ta' l-ordni 09.2030 għandu jkun iffissat għal 1 000 tunnellata,
-
l-ammont tal-kwota tariffarja għan-numru ta' l-ordni 09.2612 għandu jkun iffissat għal 1 900 tunnellata,
-
l-ammont tal-kwota tariffarja għan-numru ta' l-ordni 09.2620 għandu jkun iffissat għal 1 000 000 unità,
-
l-ammont tal-kwota tariffarja għan-numru ta' l-ordni 09.2727 għandu jkun iffissat għal 15 000 tunnellata.
Artikolu 4
Fl-Anness I għar-Regolament (KE) Nru 2505/96, il-kwoti tariffarji għan-numri ta' l-ordni 09.2920, 09.2970, 09.2972 u 09.2977, għandhom jiddaħħlu b'effett mill-1 ta' Jannar 2007.
Artikolu 5
Il-kwoti tariffarji għan-numri ta' l-ordni 09.2026, 09.2853, 09.2976 u 09.2981 għandhon jingħalqu b'effett mill-1 ta' Jannar 2007.
Artikolu 6
Dan ir-Regolament għandu jidħol fis-seħħ fil-jum wara li jkun ġie ppubblikat f’Il-Ġurnal Uffiċjali ta' l-Unjoni Ewropea.
Huwa għandu japplika mill-1 ta' Jannar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2006.